Socialinių paslaugų eilės sudaromos vadovaujantis Kauno rajono savivaldybės tarybos 2021 m. kovo 25 d. sprendimu Nr. TS-121 patvirtintu Kauno rajono savivaldybės asmens (šeimos) socialinių paslaugų poreikio nustatymo ir skyrimo tvarkos aprašo nuostatomis.

1. Savivaldybės administracijos direktorius sudaro Savivaldybės socialinių paslaugų skyrimo komisiją (toliau – Komisija) iš ne mažiau kaip 5 narių ir tvirtina jos nuostatus. Komisija sprendimus priima balsų dauguma. Komisija svarsto socialinių paslaugų skyrimo klausimus ir priima nutarimus dėl ilgalaikės socialinės globos paslaugų skyrimo, sustabdymo, nutraukimo, asmens atleidimo nuo mokėjimo už socialines paslaugas ar kitais socialinių paslaugų organizavimo klausimais, dėl kurių kreipiasi asmenys, Socialinės paramos skyriaus vedėjas ar Savivaldybės įstaigų vadovai.
2. Sprendimas dėl socialinių paslaugų asmeniui (šeimai), kurių teikimas finansuojamas Savivaldybės, skyrimo, jų teikimo sustabdymo ir nutraukimo (toliau – Sprendimas) priimamas socialinio darbuotojo, nustačiusio asmens (šeimos) socialinių paslaugų poreikį, teikimu.
3. Socialinis darbuotojas užpildytą Socialinių paslaugų poreikio vertinimo formą, o kai įvertintas socialinės globos paslaugų poreikis, ir Socialinės globos poreikio vertinimo formą, Prašymą ir kitus dokumentus, reikalingus nustatytoms socialinėms paslaugoms asmeniui (šeimai) organizuoti, teikia Savivaldybės įstaigai, kai kreipiamasi dėl bendrųjų socialinių paslaugų ar socialinės priežiūros paslaugų, kurias asmeniui teiks ši Įstaiga.
4. Savivaldybės administracijos direktoriaus paskirtas valstybės tarnautojas priima sprendimą dėl bendrųjų socialinių paslaugų, socialinės priežiūros paslaugų ar trumpalaikės socialinės globos paslaugų skyrimo.
5. Kai kreipiamasi dėl ilgalaikės socialinės globos paslaugų skyrimo ar kitais socialinių paslaugų organizavimo klausimais, Socialinės paramos skyrius, gavęs visus asmens reikiamus dokumentus, teikia juos svarstyti Komisijai.
6. Savivaldybės administracijos direktoriaus paskirtas valstybės tarnautojas, atsižvelgdamas į Komisijos priimtus nutarimus, priima sprendimus dėl socialinių paslaugų organizavimo.
7. Savivaldybės įstaigos vadovas, gavęs asmens socialinių paslaugų poreikio vertinimą ir visus reikalingus dokumentus, priima sprendimą dėl nustatytų socialinių paslaugų skyrimo.
8. Kai Socialinės paramos skyriaus vedėjas ar Savivaldybės įstaigos vadovas nesutinka su socialinio darbuotojo Socialinių paslaugų poreikio vertinimo formoje pateikta išvada, asmens dokumentai perduodami svarstyti Komisijai ir sprendimą dėl socialinių paslaugų asmeniui skyrimo priima Savivaldybės administracijos direktoriaus paskirtas valstybės tarnautojas, atsižvelgdamas į Komisijos priimtą nutarimą.
9. Skiriant asmeniui socialines paslaugas, prioritetas teikiamas alternatyvioms institucinei ilgalaikei socialinei globai paslaugoms, teikiamoms bendruomenėje, – socialinei priežiūrai, trumpalaikei socialinei globai, dienos socialinei globai asmens namuose, dienos centre, ilgalaikei (trumpalaikei) socialinei globai grupinio gyvenimo namuose. Asmeniui vienu metu gali būti skiriamos kelių rūšių bendrosios socialinės ar (ir) socialinės priežiūros paslaugos, jeigu nustatomas tokių paslaugų poreikis.
10. Sprendimai dėl socialinės globos skyrimo:
	1. Sprendimas skirti socialinę globą globos įstaigoje, dėl kurios veiklos yra priimtas sprendimas panaikinti licencijos galiojimą ar kurios veiklos licencijos galiojimas yra sustabdytas, negali būti priimamas tol, kol licencijos galiojimo sustabdymas nepanaikinamas.
	2. Sprendimas skirti ilgalaikę socialinę globą institucijoje asmeniui priimamas tik tais atvejais, kai, nustačius ilgalaikės socialinės globos institucijoje poreikį, socialinio darbuotojo pateiktose išvadose yra nurodytos ir galimos alternatyvios ilgalaikei socialinei globai institucijoje paslaugos ir įvardytos priežastys, dėl kurių nurodytų alternatyvių paslaugų nesiūloma teikti.
11. Sprendimas dėl socialinių paslaugų skyrimo asmeniui, rengiamam išvykti iš kitų įstaigų, taip pat asmeniui, kuris už jau gaunamas socialines paslaugas moka savo lėšomis, priimamas savivaldybės, kurios teritorijoje asmuo gyveno prieš patekdamas į kitas įstaigas ar prieš pradėdamas gauti socialines paslaugas, apmokamas savo lėšomis, institucijos nustatyta tvarka. Kauno rajono teritorijoje gyvenusių asmenų prašymai dėl socialinių paslaugų organizavimo šiais atvejais teikiami Savivaldybės įstaigoms ir sprendimas priimamas nustatyta tvarka.
12. Sprendimą dėl laikino atokvėpio paslaugos skyrimo priima Savivaldybės administracijos direktoriaus paskirtas valstybės tarnautojas vieną kartą per 24 mėnesius, jei asmens būklė per šį laikotarpį nesikeičia, atsižvelgiant į nustatytą prižiūrimo asmens socialinių paslaugų poreikį, numatant galimybę pakartotinai gauti laikino atokvėpio paslaugas.
13. Socialinių paslaugų skyrimo terminai:
	1. Bendrosios socialinės paslaugos ar socialinė priežiūra asmeniui (šeimai) bei laikino atokvėpio paslaugos skiriamos ne vėliau nei per 10 kalendorinių dienų nuo socialinio darbuotojo, nustačiusio asmens (šeimos) socialinių paslaugų poreikį, socialinių paslaugų vertinimo išvadų pateikimo dienos Socialinės paramos skyriui ar Savivaldybės įstaigoms.
	2. Ilgalaikė socialinė globa asmeniui skiriama per 20 kalendorinių dienų nuo socialinio darbuotojo asmens socialinės globos poreikio vertinimo išvadų pateikimo Socialinės paramos skyriui dienos.
	3. Trumpalaikė socialinė globa asmeniui skiriama per 10 kalendorinių dienų nuo socialinių darbuotojų asmens socialinės globos poreikio vertinimo išvadų pateikimo Socialinės paramos skyriui dienos, gavus rašytinę informaciją iš trumpalaikę socialinę globą teikiančios įstaigos, kad įstaigoje yra vieta skiriamoms paslaugoms gauti. Negavus patvirtinimo, kad per paslaugai paskirti nustatytą laiką atsiras vieta socialinėms paslaugoms gauti, asmeniui pasiūlomos alternatyvios socialinės paslaugos, geriausiai atitinkančios asmeniui nustatytą socialinių paslaugų poreikį, o Sprendime nurodoma galima trumpalaikės socialinės globos gavimo data.
14. Priėmus sprendimą dėl socialinių paslaugų asmeniui (šeimai) skyrimo, užpildoma Sprendimo dėl socialinių paslaugų asmeniui (šeimai) skyrimo SP-9 forma, patvirtinta Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“.
15. Sprendimo dėl socialinių paslaugų asmeniui (šeimai) skyrimo kopija per 3 darbo dienas nuo jo priėmimo dienos pateikiama (išsiunčiama) asmeniui. Asmeniui (šeimai) sutikus su sprendimu skirti jam (jai) socialines paslaugas, sprendimo kopija per 3 darbo dienas išsiunčiama socialinių paslaugų įstaigai, kurioje asmeniui (šeimai) skirtos socialinės paslaugos. Jeigu priimtas sprendimas asmeniui (šeimai) neskirti socialinių paslaugų, nurodomos tokio sprendimo priežastys. Sprendimo originalas (fizinis arba elektroninis dokumentas) saugomas asmens byloje.
16. Savivaldybė, priėmusi sprendimą skirti asmeniui ilgalaikę socialinę globą valstybės Globos namuose, ne vėliau kaip per 3 darbo dienas, gavusi asmens (globėjo, rūpintojo) sutikimą, šio sprendimo kopiją ir dokumentų kopijas pateikia dėl senyvo amžiaus asmenų, suaugusių asmenų su negalia – Departamentui.
17. Savivaldybė, priėmusi sprendimą dėl trumpalaikės socialinės globos asmeniui skyrimo, ne vėliau kaip per 3 darbo dienas pateikia šio sprendimo ir asmens dokumentų kopijas Globos namams, kurie teiks asmeniui trumpalaikę socialinę globą.
18. Savivaldybė, priėmusi sprendimą dėl dienos socialinės globos asmeniui skyrimo, ne vėliau kaip per 3 darbo dienas pateikia šio sprendimo ir asmens dokumentų kopijas įstaigai, kuri teiks asmeniui dienos socialinę globą.